Nariadenie Komisie (ES) č. 933/2002
zo 31. mája 2002
o otvorení a stanovení správy colných kvót na určité poľnohospodárske produkty s pôvodom vo Švajčiarsku, ktorým sa zrušuje nariadenie (ES) č. 851/95
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady a Komisie 2002/309/ES, Euratom, pokiaľ ide o dohodu o vedeckej a technologickej spolupráci zo 4. apríla 2002 o uzavretí siedmich dohôd so Švajčiarskou konfederáciou [1], a najmä dohodu o obchode s poľnohospodárskymi produktmi [2], ďalej len "dohoda", a najmä na jeho článok 2,
keďže:
(1) Je potrebné otvoriť colné kvóty uvedené v prílohe 2 dohody a stanoviť pravidlá ich správy.
(2) Tieto colné kvóty by mali spravovať príslušné orgány spoločenstva a členské štáty v súlade so systémom správy colných kvót uvedeným v článkoch 308a, 308b a 308c nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex spoločenstva [3], naposledy zmeneného a doplneného nariadením Komisie (ES) č. 444/2002 [4].
(3) Aby mali produkty nárok na výhodu vyplývajúcu z týchto colných kvót, musia pochádzať zo Švajčiarska v súlade s pravidlami uvedenými v článku 4 dohody.
(4) Colná kvóta pre stolové čerešne s číselným znakom KN 08092095 nahrádza colnú kvótu toho istého produktu patriaceho pod poradové č. 09.0901 stanovenú nariadením Rady (ES) č. 851/95 [5]. Dané nariadenie sa týmto stáva zbytočným a malo by sa zrušiť odo dňa nadobudnutia platnosti dohody.
(5) Opatrenia stanovené v tomto nariadení sú v súlade so stanoviskom Výboru pre Colný kódex,
PRIJALA TOTO NARIADENIE:
Článok 1
1. S výhradou odseku 2 sa colné kvóty pre produkty s pôvodom vo Švajčiarsku uvedené v prílohe k tomuto nariadeniu otvárajú každý rok od 1. januára do 31. decembra s colnou sadzbou uvedenou v tejto prílohe.
2. V roku 2002 budú colné kvóty otvorené od 1. júna do 31. decembra. Ročné objemy sa znížia na úroveň úmernú k počtu mesiacov, keď sú colné kvóty otvorené. Všetky zlomky tony vyplývajúce z tohto výpočtu sa zaokrúhlia na ďalšiu celú tonu.
Článok 2
Colné kvóty uvedené v článku 1 spravuje Komisia v súlade s článkami 308a, 308b a 308c nariadenia (EHS) č. 2454/93.
Článok 3
Nariadenie (ES) č. 851/95 sa zrušuje od 1. júna 2002.
Článok 4
Toto nariadenie nadobúda účinnosť deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 31. mája 2002